**PRAVILNIK O VIDEONADZORU**

**OSNOVNE ŠKOLE „BRDA“ SPLIT**

Split, 23. ožujka 2021. g.

Na temelju odredbi Uredbe(EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), čl. 25-30. Zakona o provedbi Opće uredbe o zaštiti podataka (NN br. 42/2018), članka 70. stavka 2. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18 i 98/19 u vezi s čl. 17. st. 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14.,154/14.,94/18, 96/18), te čl. 60. Statuta Osnovne škole „Brda“ Split, Školski odbor Osnovne škole „Brda“ Split na prijedlog ravnateliice Katarine Zelić, dipl. uč., na 79. sjednici održanoj dana 23. ožujka 2021.donio je

**PRAVILNIK O VIDEONADZORU OSNOVNE ŠKOLE „BRDA“ SPLIT**

 **Članak 1.**

(1) Ovim Pravilnikom regulirano je prikupljanje, obrada i čuvanje osobnih podataka korištenjem sustava videonadzora.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

 (3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

(4) Osnovna škola „Brda“ Split (u daljnjem tekstu: Škola) koristi sustav videonadzora na adresi Put Brda 2, Split, zbog sigurnosti i zaštite učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka, ako ne prevladavaju interesi ispitanika koji su u suprotnosti s obradom podataka putem videonadzora.

 (5) Škola prikuplja osobne podatke korištenjem sustava videonadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava videonadzora je ograničena na ispunjenje svrhe iz stavka 1. i stavka 2. ovog članka.

**(**6) U svrhu iz stavka 1. ovog članka u obuhvatu sustava videonadzora je glavni ulaz u školu, ulaz sa zapadne i južne strane i dio sjevernog dijela škole, dvorište s istočne strane škole, dvorište s južne strane škole, igralište, školski vrt, oba parkirališta, atrij škole, stubište i hodnici.

 (7) Videonadzorom nisu pokriveni prostori za osobnu higijenu, presvlačenje, učionice, kabinet tehničkog, kabinet fizike i kemije, zbornica, školska knjižnica, lift, uredi stručnih suradnika psihologa, pedagoga i logopeda, ured ravnatelja škole, ured tajnika, ured voditelja računovodstva, prostor koji koristi domar škole i spremačice, blagovaonica i čajna kuhinja te sanitarni čvorovi učenika i radnika Škole.

 **Članak 2.**

(1) Podaci prikupljeni korištenjem sustava videonadzora nalaze se na snimaču koji se nalazi u uredu ravnatelja.

(2) Pristup podacima odnosno uvid u sadržaj nastao korištenjem sustava videonadzora, moguć je preko monitora koji se nalazi u uredu ravnatelja i mobitelu ravnatelja, a kontrola pristupa osigurana je i korisničkim imenom i lozinkom.

(3) Pristup podacima odnosno uvid u sadržaj nastao korištenjem sustava videonadzora moguć je isključivo preko monitora koji se nalazi u uredu ravnatelja te mobitela ravnatelja.

(4) Presnimavanje i pohrana sadržaja nastalog korištenjem sustava videonadzora na druge medije kao i daljnje korištenje istog dopušteni su isključivo u slučajevima određenim zakonom.

(5) Osoba koja ima pravo pristupa sustavu videonadzora ne smije koristiti snimke iz sustava videonadzora suprotno svrsi utvrđenoj u čl. 1. st. 1. i st.2.

(6) Pravo pristupa osobnim podacima prikupljenim putem videonadzora imaju nadležna državna tijela u okviru obavljanja poslova iz svojeg zakonom utvrđenog djelokruga.

 **Članak 3.**

(1) Podaci prikupljeni korištenjem sustava videonadzora čuvaju se maksimalno 6 (šest) mjeseci , a nakon proteka tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka, ali najdulje do šest mjeseci.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i slično, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim , policijskim i drugim državnim tijelima.

 **Članak 4.**

(1) Škola je dužna označiti da je objekt odnosno pojedina prostorija u njemu te vanjska površina objekta pod videonadzorom, a oznaka treba biti vidljiva najkasnije prilikom ulaska u perimetar snimanja.

(2) Obavijest iz st. 1. ovog članka treba sadržavati sve relevantne informacije, a posebno jednostavnu i lako razumljivu sliku uz tekst kojim se ispitanicima pružaju informacije da je prostor pod videonadzorom, podatke o Školi kao voditelju obrade, podatke za kontakt putem kojih ispitanik može ostvariti svoja prava.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

 **Članak 5.**

OvajPravilnik se objavljuje na oglasnoj ploči Škole s danom donošenja i stupa na snagu istekom osmoga (8) dana od dana objave na oglasnoj ploči Škole

Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Danijela Radić, prof.

Ovaj Pravilnik objavljen je dana 23. ožujka 2021. na oglasnoj ploči i mrežnim stranicama Škole i stupa na snagu dana 1. travnja 2021. g.

KLASA: 003-05/21-04/01

URBROJ: 2181-59/01-21-2

Split, 23. ožujka 2021.

 Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Katarina Zelić, dipl. uč.